שלמה פוקס

שלמה (סימור) פוקס (באנגלית: Seymour Fox; 17 בנובמבר 1929 – 2006) היה איש חינוך יהודי–קונסרבטיבי אמריקאי וישראלי. ממובילי תחום החינוך היהודי המתקדם ופיתוח מנהיגות חינוכית. שימש ראש בית הספר לחינוך של האוניברסיטה העברית בירושלים, נשיא קרן מנדל-ישראל ומייסד מרכז מלטון לחינוך יהודי בתפוצות.

ביוגרפיה
פוקס נולד בשיקגו למשפחת מהגרים מפולין. בצעירותו למד בישיבה אורתודוקסית ובבית ספר כללי, לאחר מכן החל לימודי רפואה במקביל ללימודי ספרות עברית ומדעי היהדות במדרשה ללימודי היהדות בשיקגו. שם הושפע מהפילוסוף היהודי שמעון רבידוביץ. לבסוף עזב את לימודי הרפואה והתמחה בחינוך באוניברסיטת שיקגו, שם כתב את הדוקטורט שלו בהנחיית הפילוסוף ג'וזף שוואב.

בהמשך למד לימודי רבנות ב הקונסרבטיבי, בהזמנת נשיא הסמינר לואיס פינקלשטיין. ב-JTS למד מפי מלומדים נודעים כמו שאול ליברמן, אברהם יהושע השל ומרדכי קפלן. הוא סיים את לימודיו בהצלחה הוסמך לרבנות ב-1956.

ב-1960 ייסד פוקס את מרכז מלטון למחקר בחינוך היהודי במסגרת הסמינר התאולוגי, והפך אותו למרכז המוביל ליוזמות בחינוך היהודי בארצות הברית. בין השנים 1954–1966 ניהל את מחנות הקיץ של "רמה", שסיפקו חוויה יהודית מעצבת לאלפי בני נוער יהודיים.

ב-1966 כיהן כמרצה אורח באוניברסיטה העברית ולאחר מלחמת ששת הימים השתקע בישראל. הוא מונה לעמוד בראש בית הספר לחינוך והוביל את המוסד במשך 14 שנים. במהלך כהונתו הזמין חוקרים אמריקאיים לתרום לחינוך הישראלי, ייסד את המרכז לחקר הטיפוח בחינוך ואת המרכז לחינוך יהודי בתפוצות, לימים 'מרכז מלטון'. שימש יועץ לארבעה שרי חינוך והיה חבר פעיל ב.

ב-1983 יזם פוקס את תוכנית 'עמיתי ירושלים' להכשרת מנהיגים חינוכיים יהודים. שיתוף הפעולה שלו עם מורטון מנדל הוביל להקמת מכון מנדל למנהיגות בירושלים, והוא מונה לשמש נשיא קרן מנדל בישראל. במכון פותחו תוכניות מגוונות להכשרת מנהיגות בתחומים שונים, כולל חינוך, שירות ציבורי וצבא.

פוקס נחשב לאחד ממעצבי תחום החינוך היהודי המודרני. תלמידיו, בהם כלת פרס ישראל מרים בן-פרץ, המשיכו לעצב את תחום תכנון התוכניות לימוד בישראל ובתפוצות. ב-1991 יזם פרויקט לפיתוח פילוסופיות חדשות לחינוך יהודי, שהביא לפרסום הספר "מדברים חזון" (2003).

סיימור פוקס נפטר ב-2006 והותיר אחריו אישה, שלושה בנים ומורשת חינוכית בישראל ובתפוצות.

משפחתו
אלמנתו היא שרה (לבית קמינקר), מתכננת ערים וחברת מועצת עיריית ירושלים. בניהם: במאי הקולנוע, התסריטאי והמפיק הישראלי איתן פוקס, עו"ד דוד פוקס והבלשן פרופ' דני פוקס.

אחיו הוא הרב דוד פוקס, אביו של האלוף יהודה פוקס.

לקריאה נוספת
 שמואל ויגודה וישראל שורק (עורכים), חותם שלמה: מאמרים לזכר שלמה (סימור) פוקס, פרי עטם של בוגרי מכון מנדל למנהיגות, קרן מנדל וכתר ספרים, תש"ע, 2009
 יונתן כהן (עורך), חזון בפעולה: מבחר מכתבי שלמה (סימור) פוקס, קרן מנדל וכתר ספרים  (הספר זמין להורדה באתר מכון מנדל)
 ד"ר חוה שיין-שגיב, "פועלו של שלמה (סימור) פוקס בישראל" בתוך: מרדכי ניסן ועודד שרמר (עורכים) 'מעשה בחינוך: קובץ מחקרים לכבוד שלמה פוקס', ירושלים: מוסד ביאליק ומכון מנדל למנהיגות, 2005. עמ' 28–29.

קישורים חיצוניים
 פרופ' שלמה (סימור) פוקס ז"ל, באתר בית הספר למנהיגות של מכון מנדל

קטגוריה:אנשי חינוך יהודים אמריקאים
קטגוריה:בעלי תואר דוקטור מאוניברסיטת שיקגו
קטגוריה:בוגרי בית המדרש לרבנים באמריקה
קטגוריה:סגל בית המדרש לרבנים באמריקה
קטגוריה:סגל האוניברסיטה העברית בירושלים: חינוך
קטגוריה:רבנים קונסרבטיבים אמריקאים
קטגוריה:רבנים קונסרבטיבים ישראלים
קטגוריה:עולים בשנות ה-1960
קטגוריה:משפחת פוקס
קטגוריה:אמריקאים שנולדו ב-1929
קטגוריה:ישראלים שנפטרו ב-2006